Drie ontsnap uit polisieaanhoudingLinks: Njabulo Nelson Khoza, regs: Siyabonga Mlotshwa (Foto: SAPD) Die polisie in Mpumalanga het ŉ grootskaalse soektog van stapel gestuur nadat drie verdagtes Woensdag uit die Kriel-aanhoudingselle ontsnap het. Kol. Donald Mdhluli, woordvoerder van die polisie, sê Siyabonga Mlotshwa (18), Thabo Motaung (24) en Njabulo Nelson Khoza (35) het in die vroeë oggendure ontsnap. Dié verdagtes is aanvanklik in hegtenis geneem vir verskeie oortredings, waaronder roof, verkragting, die besit van dwelms, huisbraak en diefstal, sowel as die oortreding van die Wet op Immigrasie. “Polisielede wat aan diens was, het aangedui dat hulle vreemde geluide vanuit die aanhoudingselle, waar dié verdagtes toegesluit was, gehoor het en ondersoek ingestel,” vertel Mdhluli. “Dit is toe dat hulle ontdek dat die drie nie meer in die selle is nie.” ŉ Ondersoek is intussen begin om te bepaal hoe die verdagtes ontsnap het. Ontsnap uit aanhouding is intussen ook by dié drie se klagstaat gevoeg. Die polisie doen ŉ beroep op lede van die publiek om enige inligting te verskaf wat tot die inhegtenisneming van die drie verdagtes sal lei. Enigiemand met meer inligting kan sers. Sipho Nkuna by 072 790 9238 bel of die Stop Misdaadnommer by 08600 10111 skakel.